次綠字韻
作者：曾幾
朝代：宋

paragraphs: 舍前南山青，舍後北山綠。
捫蘿涉其巔，策杖遶其足。
中間奇絕處，表裏見心腹。
登臨豈不佳，老境日以蹙。
誰知怪石供，能坐我郊牧。
政應索幽遐，何憚越川凟。
嶔𡼭庾嶺南，美者色蒼玉。
賞音無東坡，尤物多跧伏。
今年致書求，屢以可否卜。
故人爲遣送，健步遠相逐。
雖非古仇池，要是好崖谷。
似爲天所矜，此段獨從欲。
深慚舁致重，路轉知幾曲。
安得滄海神，鞭笞使之速。